Anders Baasmo Christiansen

Biografi

Christiansen er utdannet ved Teaterhøgskolen 1997-2000 og startet sin skuespillerkarriere på Trøndelag Teater våren 2000. Hans første rolle var som studenten Trofimov i Anton Tsjekovs Kirsebærhaven. Deretter tolket han hele sju roller i Peer Gynt, før han agerte Mozart i Peter Schaffers Amadeus, som han også mottok Teatrets Venners kunstneriske pris for. Forestillingen vant i 2001 Heddaprisen for Landets beste forestilling. Han har siden 2002 jobbet ved Det norske teatret. Der har han blant annet hatt roller i stykker som Andejakt av Aleksandr Vampilov og Seie-Seiarens song av Daniel Danis. I 2003 spilte han kongen i det tradisjonsrike Spelet om Heilag Olav på Stiklestad. Senere i 2003 overtok han hovedrollen som Petter Dass i Herr Petters Lovsang, etter en ukes lynlesing etter at Bjørn Sundquist ble syk. I 2007 var han å se i hovedrollen i Riksteatrets oppsetning av Hamlet, en rolletolkning som ble belønnet med Heddaprisen i 2008, samt at han igjen hadde hovedrollen i Herr Petters Lovsang under Nordland Musikkfestuke.
Med Heddaprisen ble han den første som har vunnet alle de tre store skuespillerprisene i Norge, Heddaprisen, Amandaprisen og Gullruten.
Han filmdebuterte i 2002 Stefan Faldbakkens kortfilm Anolit. Året etter hadde han en sentral rolle i den kjente spillefilmen Buddy, en rolle som gav ham en Amandapris. I 2006 spilte han hovedrollen som Henrik Ibsen i NRKs storsatsing En udødelig mann. For rollen fikk han Gullruten 2007 i klassen beste mannlige skuespiller. I 2008 var han å se i en birolle i den svensk-norske filmen Arn - Tempelridderen. Christiansen spilte også rollen som Jomar i filmen Nord som hadde premiere i februar 2009. Dette var hans første hovedrolle på film, og han høstet tildels glitrende kritkker for innsatsen, også i utlandet.  I 2010 spilte han Benedict i den TV 2-sendte serien Dag, en rolle som han fikk Gullrute-pris for i klassen beste mannlige skuespiller under Gullruten 2011 og Gullruten 2012. Videre spilte han rollen James i Riksteatrets suksessoppsetning Lang dags ferd mot natt, som han også ble nominert til Heddaprisen for. 
I 2011 spilte han i dramaserien Koselig med peis på NRK, også for denne rollen ble han Gullruten-nominert i kategorien beste mannlige skuespiller. Høsten samme år dukket han opp igjen som Benedict i sesong 2 av Dag.
I 2012 portretterte han Herman Watzinger i spillefilmen om Kon-Tiki-ekspedisjonen til gode anmeldelser. Hans tolkning av rollen ble også kritisert av etterkommere av Watzinger for å ikke ligne nok på den virkelige personen. Samme høst spilte han sir Robin i musikalen Spamalot, basert på filmen Monty Python og ridderne av det runde bord, på Folketeatret i Oslo, og fikk meget gode kritikker, blant annet fra opphavsmannen Eric Idle.
I 2013 hadde han tittelrollen i Anton Tsjekhovs Onkel Vanja på Nationaltheatret, med Liv Ullmanns regi. Han spilte også i musikalen Annie på Folketeatret til gode kritikker. Videre hadde han hovedrollen i Børning med kinopremiere i august 2014. I 2018 spilte han den ene hovedrollen i den norske TV-serien En natt. For rollen ble han nominert til beste mannlige skuespiller foran Gullruten 2018.

Annet

Baasmo Christiansen er en svoren fan av Ham-Kams fotballag, og i 2005 var han med i dokumentarfilmen Viktigere enn fotball som fulgte Ham-Kam gjennom en hel sesong. Filmen ble vist på TV 2 14. februar det året. Hans karakter i Buddy var også Ham-Kamtilhenger.
I 2004 la Baasmo Christiansen på seg flere kilo for å kunne spille hovedrollen i filmatiseringen av Morten Tyldums Fatso. Filmen ble imidlertid utsatt, og Baasmo Christiansen hadde lagt på seg forgjeves. Han har uttalt at det ikke vil bli aktuelt for ham å legge på seg så mye igjen, hvis filmen på et senere tidspunkt skal produseres. Det ble høsten 2007 gjort kjent at hovedrollen gikk til Nils Jørgen Kaalstad.
I januar 2002 fikk han prisen for Årets scenegjennombrudd av Adresseavisen. I 2001 spilte han Jørgen Tesman i Radioteatrets versjon av Hedda Gabler. 
På midten av 1990-tallet var han med i antirasismebevegelsen «Brumunddal på nye veier». Bevegelsen ble startet etter at Arne Myrdals «Norge Mot Innvandring» hadde møter i Brumunddal i 1991.
Baasmo Christiansen har også satt opp storbandkonserter i Hamar under navnet Andy Puma and the Big Band loonies sammen med kjente gjestevokalister.
Siden 1999 har han vært den norske stemmen til Mikke Mus.